Mt 13,31–35
„Hasonlatos a mennyek országa…” – a menny királysága, Isten királyi hatalma. Jézus több példázatot mond el, többször kezdi így, mindig erről van szó: nem egy hely valahol távol, hanem olyasmi, ami itt is itt van, ha itt Isten hatalma valósul meg.
Az „elközelített Isten országa” azt jelenti, hogy Krisztus van jelen, ill. Ő közeledik (Mt 3,2; Mk 1,15; Mt 12,28). Nélküle nincs jelen Isten országa. Egy ember életében sem: aki nincs Krisztusban, nincs bent Isten országában, még akkor sem, ha „nincs messze tőle” (Mk 12,34). Aki nem születik újonnan (Krisztusban), nem láthatja meg (Jn 3,3).
Ahhoz, hogy Isten országát megláthassuk, Krisztusnak el kellett jönnie. Mielőtt Ő eljött, „a törvény és a próféták” (Lk 16,16) hirdettettek. Ezekből lehetett felismerni, hogy bűnös vagyok, meghallani, hogy Isten kegyelmes – és ezért lehetett megtérni.
Az Ószövetség több ilyen megtérést leír: Dávid, Jósiás, Dániel a törvény alapján ismerték fel, hogy vétkeztek (ill. vétkezett a nép), tartottak bűnbánatot. Nagy dolog, amikor valaki megtér, és másokat is megtérésre tud vezetni.
De Jézus itt nem Dávidról és másokról beszél, hanem a mustármagról. Isten országa (királysága, hatalma) ehhez hasonló. Más magokhoz képest kicsi; a fához képest, ami lesz belőle, még inkább. Jézus a földi életében, emberként kicsi: nincs világi hatalma. „Nem azért jött, hogy neki szolgáljanak, hanem hogy Ő szolgáljon” – azzal a szeretettel, ami csak Istenben található meg. „Életét adja váltságul sokakért”: azokért, akik (addig) nem szerették Őt. Nem csak beszélt róla, hogy „szeressétek ellenségeiteket”, hanem szerette az ellenségeit – és megbékéltetett Istennel, amikor még ellenségei voltunk (Róm 5,10). Ez a szeretet az, amivel növekszik Isten hatalma, országa.
A mustármag a földben és a kovász a lisztben láthatatlan, mégis végzi a munkáját, ezzel látható lesz az, amit tesz, ahogyan átformál. Jézus Krisztusban eljött Isten Országa; halála, feltámadása és a Szentlélek kitöltése után ez az ország ott van a benne hívőkben és közöttük. Krisztus nincs jelen szemmel láthatóan, de hatnia kell az Ő Lelkének.
Először a hívőkben: amit Isten Lelke tett bennük, az belül átalakítja őket: békességük lesz, megszűnik a nyugtalanság, a félelem. Meglátják, hogy gazdagok, lesz erejük, idejük a másik emberre.
Azután a benne hívők között: abban, hogy úgy szeretik egymást, ahogyan Krisztus szerette őket. (Ez feltűnik a világnak is.) Azután elkezdenek bizonyságot tenni róla, szenvedni érte.
Azután egyre többen térnek meg: jutnak be Isten országába, és végbemennek bennük ugyanezek a változások: békességük lesz, szeretni fogják egymást, hálásak és engedelmesek lesznek Istennek. És folytatódik a bizonyságtétel…
Sok ebben a hiányosság: bennem is, az egyházban (a hívők közösségében) is. Spurgeon: „Az egyháznak azért van olyan kicsi hatása a világra, mert a világnak olyan nagy hatása van ez egyházra” – és rám is. Lehet és kell is bűnbánatot tartani, könyörögni. Meg kell tanulnunk azt kérni, amit Ő akar adni. Meg kell tanulnunk azzal a szándékkal kérni, hogy az Ő országa és dicsősége növekedjen; és ha megkaptuk, élni is ezekkel az ajándékokkal. Ne az határozzon meg, hogy vannak-e barátaim, van-e egyáltalán ember, aki megért, van-e anyagi biztonságom, egészséges vagyok-e. Ha ezek megvannak, legyek hálás, és figyeljek oda, hogyan akarja Isten használni ezeket. Ha pedig nincsenek meg, akkor Isten ezt a helyzetet is a javamra – és mások javára – tudja fordítani. Ha ellenségeim vannak, akkor az is egy feladat az Úrtól. Ő azt mondja: „tartsd oda a másik orcádat is” – azért, mert Krisztus így tett, és most bennem akar így tenni. Akkor fog ez az ellenség is meglátni valamit Isten királyi uralmából, ami hatni is fog rá, és egyszer be is léphet abba.
„A világ kezdete óta rejtett dolgokat jelentek ki.” Jézus halála, feltámadása előtt ez az ország „rejtett” volt. Most azt végzi bennünk Isten Lelke, hogy látható legyen: látható legyen az, hogy ami itt, a hívők között történik, az nem e világból való, hanem Istentől, és ez legyen az, ami ide, az Ő országába vonz másokat.
Mt 16,27

Mert eljön az Emberfia Atyja dicsőségében angyalaival együtt, és akkor megfizet mindenkinek cselekedetei szerint.
